google/wiki40b huggingface dataset:
Linkuva

Ajalugu

Asulat on mainitud esmakordselt 1371. aastal Wartberge Hermanni kroonikas. Aastal 1500 on esmakordselt mainitud sealset mõisa. Aastal 1501 püstitati sinna esimene kirik, millest sai kohaliku kihelkonna keskus. Aastail 1506-1520 sai Linkuvast alev. Aastal 1605 püstitasid sinna kiriku ka protestandid. XVI sajandi teisel poole rajati sinna kihelkonnakool. Aastal 1634 rajasid sinna kloostri karmeliidid, aga aastal 1832 see suleti. Aastal 1690 sai asula omale turu ja kaubandusprivileegid.
Aastail 1915-1916 valmis asulat läbiv Šiauliai ja Pasvalyse vaheline kitsarööpmeline raudtee. Aastal 1919 hõivasid linna Pavel Bermondt-Avalovi sõjajõud, kuid Leedu partisanid lõid nad linnast välja.
Aastal 1941 hukkasid saksa okupatsiooniväed asulas 614 Linkuvas või selle ümbruskonnas elanud juuti. Peale sõda tegutsesid asula ümbruses Leedu metsavennad. Linnaõigused sai Linkuva 1950. aastal, samal aastal sai sellest kohaliku kolhoosi keskasula. Raudtee suleti aastal 1996.
Elsa Saisio

Elsa Saisio (sündinud 19. juulil 1981 Helsingis) on Soome näitleja.

Isiklik elu

Tema vanemad on kirjanik Pirkko Saisio ja näitleja Harri Hyttinen (1952–2006). Lisaks on tema perekonnaliige režissöör Pirjo Honkasalo, kes elab koos Pirkko Saisioga. Elsa Saisio on abielus Timo Välisaarega. Neil on poeg, kes on sündinud 27. märtsil 2010.
Rannavõrkpall 2004. aasta suveolümpiamängudel

Rannavõrkpall 2004. aasta suveolümpiamängudel toimus 14.–24. augustil 2004.

Medalialad

Nii meeste kui ka naiste seas hakkas medalitele võistlema 24 paari.

Võistluspaik

Rannavõrkpallis selgitati parimad Faliro Coastal Zone Olympic Complexi rannavõrkpalli keskuses, kuhu kuulus peaväljak mahutavusega 10 000 pealtvaatajat ning kuus treeningu- ja kaks soojendusväljakut. Kuna keskuses oli olemas ka kunstvalgustus, toimus osa kohtumisi hilistel õhtutundidel.
Ääsmäe mõis

Ääsmäe mõis (saksa keeles Essemäggi) oli rüütlimõis Keila kihelkonnas Harjumaal. Tänapäeval jääb kunagine mõis Harju maakonna Saue valda.

Ajalugu

1569. aastal panditi Johan Berendesele riigile antud laenu tagatiseks Ääsmäe piirkond ja Rahula küla. 9. augustil 1574 tõsteti Johan Berendes aadliseisusse ning talle läänistati truu teenistuse eest Ääsmäe ja Rauke (Rahula) päruseks.
Ääsmäe mõis rajati 1663. aastal, mil see eraldati Voore mõisast. Mõisa esimene omanik oli Johan III sekretäri ja Tallinna asehalduri Johan Berendesi (surnud 1612) pojapoeg, kindralmajor, vabahärra Fabian Berendes (1610–1678), kelle perekonna valdusse jäi mõis 1690. aastani, mil selle ostis Ebba Mörner.
18. sajandil vahetas mõis tihti omanikke. 1770.–1780. aastatel, mil mõis kuulus Tollidele, rajati kahekorruseline barokne peahoone.
1814. aastal sai Ääsmäe mõisa omanikuks Karl Otto von Lilienfeld-Glasenapp. 1859. aastal sai mõisaomanikuks tema tütar Caroline de Rossillon. 1874. aastal ostis mõisa Hugo Borgeest.
Mõisa viimane võõrandamiseelne omanik enne 1919. aasta maareformi oli Hugo Raudith.

Mõisakompleks

18. sajandi lõpul rajatud baroksel mõisahoonel oli algselt kõrge kelpkatusning hoonet ilmestavad liseenidega jaotatud fassaad ning nikerdustega välisuks. Hoone keskrisaliidi kohal paikneb ovaalaknaga kolmnurkfrontoon.
Härrastemaja interjöör oli rikkalikult kaunistatud. Säilinud on vestibüüli barokkstiilis trepp ning saali stukkseinad.
Kõrvalhooned paiknesid peamiselt mõisaesise auringi ümber. Mõisakeskuseni viis pikk allee. Säilinud on hulk kõrvalhooneid kuid enamikus ümberehitatud kujul.
1921. aastal asus peahoonesse kool, mis tegutses seal 1988. aastani. 1950. aastatel toimunud tulekahjus hävis hoone algne katus ning saali stukklagi. Praegune katus on tunduvalt lamedam kui eelmine.
Tänapäeval on mõisakeskus eravalduses.
Tuumasüntees

Tuumasünteesireaktsiooni eeldused

Tuumasünteesireaktsiooni teostumiseks on tarvis ületada energiabarjäär (Coulombi barjäär) ja viia liituvad tuumad piisavalt lähedale, et nende vahel saaks tekkida seoseenergia. Sõltuvalt energiabarjääri ületamise meetodist eristatakse ka erinevaid tuumasünteesi reaktsiooni tüüpe.

Energiabarjääri ületamise meetodid

Tuumasünteesi energiabarjääri ületamiseks vajalikku energiat saab tuumadele anda mitmel moel. Näiteks elementaarosakeste kiirendis tuumasid kiirendades, tuumadest koosnevat plasmat süttimistemperatuurini kuumutades (termotuumareaktsioon) või kasutades katalüsaatoreid.

Tuumade kiirendamine

Raskete tuumade tekitamiseks kasutatakse enamasti aatomituumade kiirendamist. Sõltuvalt kiirendi tüübist eristatakse osake-märklaud reaktsiooni, kus kiirendatud tuumad põrkuvad vastu seisvat märklauda ja osake-osake reaktsiooni, kus põrgatatakse kokku kaks kiirendatud tuumade kimpu. esimest reaktsiooni on lihtsam teostada, kuid teine võimaldab suurema energiaga kokkupõrkeid.

Rakendamine

Energiat tootva tuumasünteesi kohta öeldakse naljatlevalt, et see on alati 20 aasta kaugusel. 
Praegu suurim plaanitav tokamak-tüüpi tuumasünteesi eksperiment (ITER) ei alusta tööd enne 2026. aastat ning eeldatavalt kulub vähemalt kümnend, enne kui ITER-ile järgneb jätkuprojekt.

Ajalugu

Tuumasünteesi potentsiaal on teada juba 1920. aastast, kui F. W. Aston avastas, et neli H aatomit kaalub 0,7% rohkem kui üks He aatom, ning Sir Edmund Eddington mõistis, et tähtede valgus võibki tuleneda sellest masside erinevusest võrrandi E = mc² järgi.
Kuuma plasma kokkusurumise eksperimendid algasid Ameerika Ühendriikides juba 1938. aastal, ent tõsisem uurimistöö toimus külma sõja ajal, kui uuriti just vesinikupommi kasutuselevõtu võimalusi.
1950. aastatel avaldati konverentsil "Aatomid rahu nimel" mitmed seni saladuses hoitud uurimustulemused ning loodi ka rahvusvahelised ühendused ala põhjalikumaks uurimiseks.
1968. aastal kuulutasid Nõukogude Liidu teadlased, et nende tokamak-reaktor Novosibirskis on tootnud enneolematu hulga energiat. Sellele järgnes tokamakide rajamine mitmetes riikides, näiteks suurima energiatootlikkusega reaktor, JET (Ühendatud Euroopa Toroid) Oxfordis, mis alustas küll tööd 1973. aastal pärast kümneaastast ettevalmistusperioodi.

Hobifusioneerid

Hobifusioneerideks kutsuvad end eraisikud, kes on loonud tuumasünteesi tootvaid masinaid. Selliseid inimesi oli 23. juuni 2010 seisuga 38, nende hulgas ka näiteks üks koristaja ja üks 14-aastane kooliõpilane. Rahakulu reaktori kohta kõigub tugevasti, Thiago Olsonil kulus ~400 000 krooni, Mark Suppesil ~5 000 000 krooni.

Ohutus

Kuigi tuumasünteesi puhul ei ole ohtu, et toimub Tšornobõli-laadne katastroof, oleks tekkiv heelium-4 nõrgalt radioaktiivne ning ka kasutatavad reaktoriosad võivad olla radioaktiivsed. Samuti on kahjulikud eralduvad neutronid. Praegu puuduvad paljuski piirangud tuumasünteesi kasutamiseks, mis lubas Mark Suppesil ehitada oma tuumareaktor otse New Yorgi Brooklyni linnaossa.
İzniki järv

İzniki järv (türgi İznik Gölü) on järv Türgi loodeosas Bursa provintsis.
Järve pindala on 298 km² ja see asub 85 m kõrgusel merepinnast. Järve laius on põhjast lõunasse 11 km ja idast läände 32 km. İzniki järv on suuruselt Türgi viies järv.
Suurim sügavus on 65 m.
Järve idakaldal asub İzniki linn.
Häälekandja

Häälekandja on meediaväljaanne (tavaliselt ajaleht või ajakiri), mis väljendab väljaandva organisatsiooni (nt omavalitsuse või partei) seisukohti.
Näiteks on Tallinna linnavalitsuse häälekandjad ajalehed Pealinn ja Stolitsa, mida kirjastab linna avalike suhete teenistus. Eesti Reformierakonna häälekandja on ajakiri Paremad Uudised, Eesti Keskerakonna oma ajaleht Kesknädal. Nõukogude ajal oli Eestimaa Kommunistliku Partei Keskkomitee häälekandja ajaleht Rahva Hääl.
Ehkki tänapäeval rõhutatakse demokraatlikes riikides ühiskondlikku vajadust ajakirjanduse sõltumatuse järele, ei tähenda häälekandjate olemasolu tingimata ebademokraatlikkust. Samuti ei pruugi konkreetseid poliitilisi või majanduslikke vaateid toetav ajaleht olla sarnaste vaadetega organisatsiooni häälekandja.
Autoraadio

Autoraadio on autos kasutatav raadio- ja audioseade.
Algselt oli autoraadio ainult raadiovastuvõtja, ja seda peamiselt kesklainesaatjate monofooniliseks kuulamiseks. Järk-järgult on lisandunud mitut liiki programmiallikaid (kassetimängija, CD-mängija) ja sisendeid väliste andmekandjate (MP3-, USB-, AUX-ühendus, Bluetooth, mälukaart) ühendamiseks, samuti on oluliselt täiustunud helivõimendus- ja kõlarisüsteem. Laiemas mõttes on autoraadio seega muusikakeskus, koosnedes samamoodi nagu kodustereoseade programmiallikatest, helisagedusvõimendi(te)st ja kõlaritest.
Kitsamas tähenduses mõeldakse autoraadiona armatuurlauas paiknevat juhtseadet (ingl k head unit) programmiallikate, sisendpesade ja käsitsemisseadistega. Selle külge on peale esi- ja tagakõlarite võimalik ühendada väline mitmekanaliline võimsusvõimendi, aktiivne bassikõlar, signaaliprotsessor ning lisa-programmiallikaid.

Autoraadio eriomadusi

Auto kui kuulamisruumi iseärasused – piiratud maht ja seetõttu difuusse, järelkõlast ja peegeldustest tingitud helivälja puudumine, samuti pidev mootorimüra ja kuulaja seotus kindla istekohaga – eeldavad võimendusseadmetelt vastavalt kohandatud sageduskarakteristikuid, küllaltki kõrget helirõhutaset ning võimenduskanalite arvu suurendamist. Määrava tähtsusega on spetsiaalselt tarindatud valjuhääldite ja kõlarite asjatundlik valik ning paigaldus.
Madal, 12-voldine akupinge piirab väljundvõimsust või nõuab erilist helivõimendussüsteemi (nt võimsusvõimendite sildühendust) ja väikse nimitakistusega valjuhääldeid (mitte üle 4 Ω). Suure väljundvõimsuse saamiseks tuleb kasutada pinget kõrgendavat energiamuundurit.
Elektroonikaaparatuurile seavad erinõudeid süütesüsteemist ja generaatorist põhjustatud kõrge häiretase, samuti saastekeskkond ning suurtes piirides muutuv ümbrustemperatuur.

Autoraadio väljundvõimsus

Autoraadio audiovõimendi põhiparameeter on võimenduskanali väljundvõimsus. Võimendust iseloomustab üheselt ruutkeskmine (RMS-) võimsus. Väljundvõimsuse P määrab väljundpinge efektiivväärtus U ja koormustakistus Z vastavalt seosele P = U²/Z. 12-voldise akupinge korral saab vastastaktvõimendi väljundpinge efektiivväärtus olla maksimaalselt U = 0,707×12/2 = 4,2 V. Siis 4-oomise koormuse korral väljundvõimsus P = 4,2²/4 = 4,4 W.
Väljundvõimsuse suurendamiseks on igas võimenduskanalis ühendatud kaks vastastaktastet sildlülitusse. Seejuures pööratakse ühe võimendipoole sisendsignaali faasi 180° võrra; siis võimendab üks aste signaali negatiivseid ja teine positiivseid poolperioode, mille tulemusena väljundpinge kahekordistub. Seega kasvab võimendus teoreetiliselt (täiesti konstantse toitepinge korral) neljakordseks, praktiliselt siiski kuni 3,6-kordseks, seega efektiivvõimsus vastavalt väärtuseni P = 3,6 × 4,4 = 16 W.
Avariiplaaster

Avariiplaaster on vahend laeva allveeosa vigastuse tagajärjel tekkinud augu või prao ajutiseks sulgemiseks. Eristatakse pehmeid, poolpehmeid ja jäiku plaastreid.
Lamari maakond (Alabama)

Ajalugu

Maakond moodustati 1867. aastal.

Rahvastik

Elanike arv oli 2010. aasta rahvaloenduse järgi 14 564.
Õunamahl

Õunamahl on õunadest pressitud mahl
Õunamahla kasutatakse muuhulgas ka siidri ja kalvadose valmistamiseks.
Põhjamaade Aasia-uuringute Instituut

Põhjamaade Aasia-uuringute Instituut (inglise keeles Nordic Institute of Asian Studies, lühend NIAS) on Põhjamaade Ministrite Nõukogule alluv uurimisinstituut, mis tegeleb Aasia uurimisega.
Instituut asub Taanis Kopenhaagenis. See asutati 1968. aastal
Instituut uurib eelkõige tänapäeva Aasia arengu sotsiaalseid, kultuurilisi, poliitilisi ja majanduslikke aspekte, arvestades nende ajaloolist tausta.
Põhjamaade Aasia-uuringute Instituut teeb koostööd Põhjamaade ülikoolidega ja toetab mitmesuguseid haridusprogramme.
Emil Sperlingk

Emil Sperlingk (ka Sperrlingk; 13. aprill 1886 Tartu – 11. oktoober 1936 Tallinn) oli Eesti ametnik ja vanglaülem.
Ta alustas tööd vanglate alal Tartu vangla kantseleiametnikuna, hiljem vanglaülema abina. Oli Riias keskvangla ülema abi, hiljem Viljandi ja Võru vangla ülem.
1915. aastal määrati ta Tartu vangla ülemaks, millisel kohal ta oli kuni Saksa okupatsioonini. Pärast okupatsiooni oli taas Tartu vangla ülem ja vangimajade inspektori kohusetäitja.
1923. aastal määrati ta Keskvangla ülemaks. Pärast 11. novembril 1934 toimunud Artur Sirgu põgenemist saadeti ta erru, ametlikult tervislikkudel põhjustel.
Henri II (Champagne)

Henri II (29. juuli 1166 – 10. september 1197) oli Champagne'i krahv 1181–1197 ja Jeruusalemma kuningas (Henri I nime all, kuigi ta ei kasutanud oma kuningatiitlit) 1192–1197.
Henri sündis Champagne'i krahvi Henri I ja Prantsuse Marie vanima pojana. 1181. aastal suri tema isa ning 1187. aastani valitses noore Henri eest regendina tema ema.
1190. aastal suundus Henri ristiretkele, nõudes enne oma vasallidelt, et nood tunnustaksid tema nooremat venda Thibaut'd tema pärijana, juhul kui ta ise ei peaks naasma. Henri liitus Kolmanda ristisõjaga jõudes Lähis-Itta enne oma onusid Philippe II-t ja Richard I-t. Ta oli üks prantslaste juhte Akko piiramisel.
Aprillis 1192 saatis Inglismaa kuningas Richard I Henri Tüürosesse Montferrat' Conradi juurde, et teatada tollele tema valimisest Jeruusalemma kuningaks, misjärel Henri naasis Akkosse. Paar päeva hiljem mõrvasid assassiinid Conradi. Henri, kes oli taas Tüürosesse tulnud, et korraldada Conradi kroonimist, sai teada, et korraldada tuleb hoopis kuninga matused. Henri pandi kohe paari lesestunud ja lapseootel kuninganna Isabelle'iga ning nad abiellusid kaheksa päeva pärast Conradi surma.
On oletatud, et Henri, kellel oli võrdlemisi hea läbisaamine assassiinidega, võis tellida Conradi mõrva.
Henri suri 1197. aastal, kukkudes välja linnuseaknast Akkos. Henri toetus akna- või rõdupiirdele, mis tema raskuse all järele andis. Kuninga kääbusest teener oli üritanud teda varrukast tirides tagasi tõmmata, kuid tema vähesest kaalust ei piisanud suurekasvulise Henri kinnihoidmiseks. Kukkuv kuningas tõmbas kaasa ka kääbuse, kes kukkus tema peale.
Isabelle abiellus peagi Küprose kuninga Lusignani Amalriciga.
Bailey Peacock-Farrell

Bailey Peacock-Farrell (sündinud 29. oktoobril 1996 Darlingtonis) on Inglismaal sündinud Põhja-Iirimaa jalgpallur, kes mängib väravavahina Premier League'i klubiga Burnley.
Ta alustas klubikarjääri 2006. aastal Middlesbrough's. 2013. aastal liitus ta Leeds Unitediga. Hooajal 2015–16 debüteeris ta klubi põhimeeskonnas. Hooaja 2017–18 jooksul mängis ta kuu aega laenul Inglismaa tugevuselt kuuenda liiga klubis York City. Hooajal 2017–18 valiti Peacock-Farrell Leeds Unitedi aasta noormängijaks. Hooaja 2018–19 alguses määras peatreener Marcelo Bielsa ta Leeds Unitedi põhiväravavahiks, kuid ta kaotas selle koha 2019. aasta jaanuaris, kui klubiga liitus Madridi Realist Kiko Casilla.
2019. aasta augustis sõlmis ta nelja-aastase lepingu Burnleyga.
Debüüdi Põhja-Iirimaa jalgpallikoondises tegi Peacock-Farrell 30. mail 2018 sõprusmängus Panama vastu.
Propreetor

Propreetor oli Vana-Rooma magistraat, endine preetor provintsi eest vastutavates ülesannetes.
Sarnaselt prokonsuliga käitus propreetor nii, nagu ta oleks olnud endine (pro) ametlik magistraat. Tal olid kõik preetori võimutäiused ja ta oli tegelikult nagu endine preetor, kelle valitsemisaeg lihtsalt pikenes (prorogatio).
Vanim teadaolev propreetor tegutses 241 eKr. Propreetori staatus levis pärast Hannibali-vastast sõda. Pärast Sullat pidid kõik preetorid pärast ametiaja lõppu linnast lahkuma ja valitsema provintsis propreetoritena. Sellest ajast olid propreetorid sisuliselt Rooma provintside kubernerid.
Keiser Augustus oli ametlikult paljude provintside kuberner. Neid valitses ta saadikute kaudu, keda kutsuti legatus Augusti pro praetore. Nad teenisid oma ametis tavaliselt 36 kuud.
Leppik (perekonnanimi)

Leppik on eesti perekonnanimi.
2008. aastal oli see perekonnanimi Eestis sageduselt 58. kohal.
Urmas E. Liiv

Urmas Eero Liiv (sündinud 17. novembril 1966) on eesti dokumentaalfilmide režissöör. 
Ta on lõpetanud Tartu Ülikooli bioloogia-geograafiateaduskonna 1989. aastal ja Tallinna Ülikooli filmiosakonna režii alal 1998. aastal. 2001–2011 töötas  Kanal 2 kuvandijuhina, 2012–2017 TV3 programmijuhina.
Unemeditsiin

Unemeditsiin hõlmab mitmeid erialasid ning tegeleb une-ärkveloleku häirete ja unehäirete ennetamise, diagnostika ja raviga.
Häirete alla kuuluvad uneaegsed hingamishäired, insomnia, hüpersomnia, une tsirkadiaanrütmi häired, parasomniad ja rahutute jalgade sündroom.
Obstruktiivne uneapnoe võib olla soodustavaks teguriks mitmete kardiovaskulaarhaiguste tekkes, näiteks kõrgvererõhktõbi, müokardi infarkt, ajuinsult, suhkurdiabeet, rasvtõbi, mistõttu on õigeaegne diagnostika ja ravi väga olulised. Päevane unisus ja uinumisvalmidus vähendab töövõimet ja sotsiaalsust, soodustab liiklus- ja tööõnnetuste teket.
Pilis I

Ajalugu

XVI sajandil asus seal Panemunė mõis. Aastal 1610 valmis sealne loss. Algselt kandis lossi juurde tekkinud küla Panemune nime, vahel nimetati seda ka Zamkumiks. XIX sajandi teisel poolel rajati sinna 48 hektari suurune Zamkause mõis, mis kuulus Pusłowskitele.
XX sajandi alguses nimetati küla Leedu suurvürst Vytenise auks Vytėnaiks. Aastal 1925 sealne mõis likvideeriti, selle keskus hakkas kuuluma astronoom Antanas Petraitisele.
XX sajandi teisel poolel hakkas leedu keeles külas asuva lossi tõttu (leedu keeles pilis) asula kohta juurduma nimi Pilis. Et vältida segiajamist samas vallas asuva vanema Pilise nime kandva külaga, kasutatakse ametlikus kirjapildis endise Vytėnai kohta nime Pilis I, vanema ja väiksema asula kohta aga nime Pilis II.
Kollane jõgi

Kollane jõgi ehk Huang He (hiina 黄河, Huánghé 'kollane jõgi') on jõgi Hiinas. Hiina pikkuselt teine jõgi.
Pikkus 4845 km (teistel andmetel 5464 km). Valgla pindala on 752 443 km².
Saab alguse Kunlunist, ülemjooksul voolab läbi Ngoringi ja Gyaringi järve. Suubub Kollasesse merre Bo Hai lahte.
Jõe ääres asuvad Lanzhou, Wuhai, Kaifengi ja Jinani linnad.
Huang He jõgikonnas tekkis muistne Hiina tsivilisatsioon.
Michael Lilander

Paide Linnameeskond

2015 hooaja eel liitus Lilander Paide Linnameeskonnaga. 2018. aasta hooaja eel sõlmis ta klubiga uue kahe-aastase lepingu.

Koondisekarjäär

A-koondise debüüdi tegi Lilander 23. novembril 2017 sõpruskohtumises Vanuatu vastu. Samas mängus tegid oma debüüdi veel Matvei Igonen ja Mihkel Ainsalu.
Kate Moss

Katherine Ann Moss (sündinud 16. jaanuaril 1974 Londonis) on inglise modell.
Ta sündis reisiagent Peter Edward Mossi ja baaridaam Linda Rosina Shepherdi vanima lapsena. Tal on noorem vend Mick, poolõde ja poolvend. Vanemad lahutasid, kui Kate oli 13-aastane.
Koolis oli ta alla keskmise õpilane, välja arvatud spordis.
Modellitööd hakkas ta tegema 14-aastaselt. Kuulsus tuli pikkamööda. Moss sai tuntuks oma saleda figuuri, väikese kehakaalu ja väikeste rindadega. Kriitikud on teda nimetanud anorektikuks ja anti-supermodelliks, sest ta oli välimuselt täiesti erinev niisugustest supermodellidest nagu Cindy Crawford, Claudia Schiffer ja Naomi Campbell, kes paistsid silma pika kasvu ja kehakumeruste poolest. Moss on alati anoreksiat eitanud.
29. jaanuaril 2002 sünnitas Moss tütre Lila Grace Mossi, kelle isa on Briti moeajakirja toimetaja Jefferson Hack. Moss ei ole kunagi abielus olnud.
2008 nimetas PETA Mossi kõige halvemini riietuvate kuulsuste nimekirja, sest ta kannab sageli karusnahku.
2008. aastal teatati, et Briti Muuseumi näituse jaoks valmis Mossi puhtast kullast kuju pealkirjaga "Sireen". See kaalub 50 kg ja maksab poolteist miljonit naela. Skulptuuri autori Mark Quinni väitel kehastab Moss praegusel ajal ideaalset ilu. Väidetavalt on see suurim kullast valmistatud kuju, kui Vana-Egiptuse kujusid mitte arvestada.
Aadu Oll

Aadu Oll (16. oktoober 1932 Käina vald, Hiiumaa – 29. oktoober 2003 Tallinn) oli eesti vabadusvõitleja.
Tema vanemad küüditati 1941. aasta juunis, isa hukkus vangistuses.
Aadu Oll arreteeriti 1950. aasta juulis Abhaasias Gagras ja talle mõisteti karistuseks 10 aastat sunnitööd reetmise, nõukogudevastase agitatsiooni ja propaganda eest. Viibis kuus aastat Venemaa vanglates ja Magadani oblastis Orotukani sunnitöölaagris. Vabanes 1956. aasta jaanuaris.
Ta lõpetas insenerina Üleliidulise Kaugõppe Polütehnilise Instituudi. 1970. aastal naasis Eestisse. Töötas projekteerimisasutustes andmetöötluse valdkonnas, hiljem Tallinna Pelgulinna Haigla barokambrite insenerina.
Aadu Oll oli 1990. aastal Eesti Kongressi liige.
Ta oli Eesti Õigusvastaselt Represseeritute Liidu "Memento" asutajaliige ja esimene esimees, Eesti Endiste Poliitvangide Liidu esimehe asetäitja, demokraatlik-rahvuslike jõudude koostöökoja ja Okupatsioonide Repressiivpoliitika Uurimise Riikliku Komisjoni liige.
1995. aastast surmani oli ta Inimõiguste Instituudi juhatuse esimees.
Aadu Oll on maetud Liiva kalmistule.
Hale'i maakond (Alabama)

Hale'i maakond (Hale County) on maakond USA-s Alabama osariigis. Geograafilised koordinaadid on 32°45' N, 87°37' W.
Maakonna halduskeskus ja suurim linn on Greensboro.
Maakonna pindala on 1700 km². Veepindala on 33 km².
Elanike arv oli 2010. aasta rahvaloenduse järgi 15 760. Aastal 2000 oli elanike arv 17 185.

Ajalugu

Hale'i maakond moodustati 30. jaanuaril 1867. aastal Greene'i, Marengo, Perry ja Tuscaloosa maakonna osadest. Maakond sai nime sõjaväe ohvitser Stephen F. Hale'i järgi.
Bardesanes

Bardesanes (154–222) oli teadaolevalt üks esimesi süüriakeelseid kirjanikke Edessas.
Bardesanes oli ristiusku pöördunud, aga ta rõhutas inimese vabadust nii tungivalt, et see oli hiljem ortodoksseks saanud ristiusule vastuvõetamatu.
Eesti keeles on temalt ilmunud "Arutlus tahtevabadusest" (Akadeemia nr. 4, 2007).
Järva-Jaani pastoraat

Järva-Jaani pastoraat oli pastoraat Järvamaal Järva-Jaani kihelkonnas, tänapäevase haldusjaotuse järgi Järva maakonnas Järva vallas.
Pastoraadi peahoone asub Piibe maantee ääres Järva-Jaani kiriku vastas. Peahoone ehitati 1860. aastatel. Peahoone ees on muruväljak, mida ääristavad põlispuud. Pastoraadis on säilinud tall-tõllakuur, rohtaed ja mitmed majandushooned.
Ülevenemaaline Eesti Põllutööametnikkude Selts

Ülevenemaaline Eesti Põllutööametnikkude Selts oli 1910 Moskvas asutatud eesti põllumeeste selts.
1912-1916 andis seltsi välja oma aastaraamatut.
Seltsil oli osaühisus "Agro Kultuur".
Kayesi piirkond

Geograafia

Kayesi piirkond piirneb põhjas Mauritaaniaga, läänes Senegaliga, lõunas Guineaga ja idas Koulikoro piirkonnaga.
Piirkonnas elab umbes 2 miljonit inimest. Peamised rahvusgrupid on soninked, hasongad, malinked ja fulbed.
Läbi piirkonna voolab mitmeid jõgesid: Baoulé jõgi, Bafingi jõgi ja Bakoye jõgi. Bafingi ja Bakoy jõgi ühinevad Bafoulabé linna juures Senegali jõeks. Piirkonnas asub ka mitmeid järvi. Suuremad on Magui järv ja Doro järv.
Guinea piiri ääres on kliima niiske, kuid muutub põhja poole minnes tunduvalt kuivemaks.
Piirkonna suurimad linnad on Kayes, Nioro du Sahel, Diéma, Yélimané, Sadiola, Bafoulabé, Kénébia ja Kita.
Piirkonnas paikneb kaks rahvusparki: Bafingi rahvuspark ja Boucle du Baoulé rahvuspark.

Ajalugu

Piirkond oli 19. sajandi esimesel poolel Haso (Khasso) riigi osa. 19. sajandi lõpus vallutasid piirkonna prantslased ning 1892 sai Kayesist lühiajaliselt Prantsuse Sudaani pealinn.
1904. aastal valmis esimene lõik Kayesit läbivast Dakari-Nigeri raudteest, mis oli soodne piirkonna arengule
Mali 1. järgu haldusüksused
Pealinnaringkond: Bamako ringkond
Piirkonnad: Gao piirkond | Kayesi piirkond | Kidali piirkond | Koulikoro piirkond | Mopti piirkond | Ségou piirkond | Sikasso piirkond | Timbuktu piirkond
Enn Kreem

Enn Kreem (sündinud 2. juulil 1939 Kuressaares) on Eesti ajakirjanik ja merendustegelane, Antarktika-uurija.
1965 alustas ta ENSV TA Füüsika ja Astronoomia Instituudi vaatlusprogrammi Antaktises, mis kestis vaheaegadega üle 20 aasta. 
Ta on Polaarklubi liige. Ta on Eesti Ajakirjanike Liidu liige. Aastast 1994 on ta "Eesti laevanduse aastaraamatu" koostaja.